施設是 1 項代誌，飛 lêng 車、海賊船、ka-pi au-á‧‧‧‧‧lán koh thang 講 tō 造作 ê 廠商 kiám-chhái 無 chē，koh 基本上 顧安全 兼 刺激 hō· 人做工藝 ê 手路 tī chit-má ê 技術 mā 到 chia niā-tiāⁿ，所以 施設 ē 大約 sio-kāng 有 i ê 理路，是講，技術 hoân 技術、ki-hâi hoân ki-hâi，主題 hām 外款 ê 設計 nā kui-ê 照搬，án-ne 遊園地 ê 頭家 kám bē siuⁿ 過 pîn-toāⁿ？
Lán the̍h 海賊做例，遊園地--ni̍h ê 海賊 lóng 生做西國人款，koh 船 oan-nā 是西國樣--ê，taⁿ 怪奇--ah，大航海時代 tī 台灣出出入入 ê 海賊，明明 m̄-nā chē，koh chhèng kah lia̍h bē-tiâu--leh，莫講 kioh 官府根本 sa 無 in ê 法，koh in ê 勢頭 已經 ē-ēng-tit 起國，比論：鄭氏東寧王國 tō 是海賊起國，講 in 自底是「武裝商船隊」是 khah 好聽--lah，m̄-koh 鄭成功 in a-pah hām in a-pah ê 頭家 顏思齊 是啥 kioh-siàu，有讀歷史--ê 應該 lóng 知--leh。一來二去，nā 正經 beh 比，in ê khám-chām kám 有輸西國 ê 海賊？
海賊 掠外，he 施設 裝 thāⁿ ê 主題，是 án-choáⁿ lóng 西國 ê 故事 kap 款式？Lán 國 kám 無 soà-phah ê gín-á 古 kap 歷史？Nā 我知是大莽四界，甚至 chit-má iáu 收無 chiâu--leh，beh 用來做遊園地是過頭過面--ah，清清 beh-beh-á chhoē 無 chit 款 ê 遊園地，連「原住民」主題 mā sian 取 lóng 美洲 ê Indians khah chē，有影 近廟欺神，路頭 nā 遠才有親 ê 款？
是--lah，che hoān-sè 是事實，精差我 m̄ 知 tio̍h 怪生理人 pîn-toāⁿ、a̍h 是怪 lán 人 lán-si，iā 無的確怪東怪西，tō koh thé-thak 中華民國殖民教育 kài kám-kah，「除台灣化」 chám-jiân-á 成功，連想 beh 起造「lán ka-tī ê」遊園地，tī lán ê 頭殼內 mā chhiau 無 pān-thâu，thang oàⁿ 樣 ka 衫？